b'\n_START_ARTICLE_\nEric Clapton\n_START_SECTION_\n\xc5\xbdivljenje in delo\n_START_PARAGRAPH_\nEric se je rodil kot nezakonski sin kanadskemu vojaku Edwardu Walterju Fryerju in angle\xc5\xa1ki najstnici Patricii Molly Clapton. Vzgajala sta ga babica Rose Clapton in kru\xc5\xa1ni ded Jack Clapp. Prvo kitaro je dobil pri \xc5\xa1estnajstih letih. Pri osemnajstih pa je \xc5\xbee igral v glasbeni skupini The Yardbirds. Skupino je zapustil, ko je skupina ubrala bolj popovsko usmeritev, kar Claptonu, kot bluesovskemu puristu ni bilo v\xc5\xa1e\xc4\x8d. Leta 1965 se je pridru\xc5\xbeil skupini John Mayal Bluesbreakers, v kateri je zaslovel. Kariero je nadaljeval v skupini Cream, v kateri je kljub kratkemu obdobju dosegel svetovno slavo in s tem delom vplival tudi na Jimija Hendrixa. V naslednjem obdobju je posnel album s skupino Blind Faith in solo album. Prelomnico pa je pomenil album Layla z zasedbo Derek and The Dominos. Kasneje se je za tri leta umaknil s scene zaradi te\xc5\xbeav z drogo. Po koncertu v Rainbow teatru (organiziral ga je Pete Townshend) pa se je vrnil na sceno. Od leta 1975 ima uspe\xc5\xa1no solo kariero, v kateri je sodeloval z B.B. Kingom, Robertom Crayem, Zuccherom, Santano in drugimi. Danes je Eric Clapton eden najvplivnej\xc5\xa1ih blues kitaristov._NEWLINE_Eno svojih najlep\xc5\xa1ih pesmi Tears In Heaven je napisal za svojega \xc5\xa1tiriletnega sina Conorja, ki je tragi\xc4\x8dno preminul pri padcu iz 53. nadstropja stolpnice.'